钦定古今图书集成/明伦汇编/人事典/第105卷 > 《行香子》〈客行〉杨慎
## 钦定古今图书集成/明伦汇编/人事典/第105卷 > 《行香子》〈客行〉杨慎

“秋色萧萧，秋风寥寥。”渐江头露草萋萋。霜风摵摵，风
柳条条。望水茫茫舟汎汎，橹摇摇。　虫语要要，蝶梦
飘飘。问家山蚕崖渺渺。鱼波寂寂，雁阵嘹嘹，淡月溶
溶烟漠漠，路迢迢。

《说苑权谋篇》：郑桓公东会封于郑，暮舍于宋东之逆
旅。逆旅之叟从外来曰：“客将焉之？”曰：“‘会封于郑’。逆旅
之叟曰：‘吾闻之，时难得而易失也。今客之寝安，殆非
封也’。”郑桓公闻之，援辔自驾，其仆接淅而载之，行十
日夜而至。釐何与之争封，以郑桓公之贤，微逆旅之
叟，几不会封也。

《左传庄公二十二年》：陈人杀其大子御寇，陈公子完
奔齐。齐侯使敬仲为卿。辞曰：“羁旅之臣，幸若获宥，及于宽政，赦其不闲于教训而免于罪戾，弛于负担，君
之惠也。所获多矣。敢辱高位，以速官谤，请以死告。”
《僖公二年》，晋伐虢，使荀息假道于虞，曰：“今虢为不道，
保于逆旅，以侵敝邑之南鄙，敢请假道以请罪于虢。”
按《注》逆旅，客舍也。虢稍遣人分依客舍以聚众，抄晋
边邑。

五年，晋复假道于虞以伐虢，宫之奇谏，弗听许。晋使
宫之奇以其族行，曰：“虞不腊矣。”

襄公二十一年秋栾盈出奔，过于周周西鄙掠之辞
于行人曰：“天子陪臣盈得罪于王之守臣，将逃罪罪
重于郊甸无所伏窜敢布其死昔陪臣《书》能输力于
王室王施惠焉。其子黡不能保任其父之劳大君。若
不弃书之力亡臣犹有所逃。若弃书之力而思黡之
罪臣戮馀也。将归死于尉氏不敢还矣。敢布四体唯
大君命焉！”王曰：“尤而效之，其又甚焉！”使司徒禁掠栾
氏者，归所取焉。使候出诸轘辕。

二十六年，楚伍举与声子相善。伍举娶于王子牟，王
子牟为申公而亡。楚人曰：“伍举实送之。”伍举奔郑，将
遂奔晋。声子将如晋，遇之于郑郊，班荆相与食而言
复故。声子曰：“子行也，吾必复子。”

昭公七年，楚子成章华之台，愿与诸侯落之。大宰薳
启疆来召公，公将往，梦襄公祖。梓慎曰：“君不果行。襄
公之适楚也，梦周公祖而行。今襄公实祖，君其不行。”
子服惠伯曰：“行先君未尝适楚，故周公祖以道之。襄
公适楚矣，而祖以道君，不行何之？”三月，公如楚。
《仪礼聘礼》：使者受命，遂行，舍于郊，敛旃若过邦，至于
竟，使次介假道束帛，将命于朝，曰：“请帅奠币。”按《注》：“帅，
道也。”请道已道路所当由。

《晋语》：范宣子与龢大夫争田，久而无成。宣子欲攻之，
问于孙林父。孙林父曰：“旅人所以事子也，唯事是待。”
按注：旅，客也。言客寄之人，不敢违命。

《庄子·山木篇》：阳子之宋，宿于逆旅。逆旅人有妾二人，
其一人美，其一人恶，恶者贵而美者贱。阳子问其故，
逆旅小子对曰：“其美者自美，吾不知其美也；其恶者
自恶，吾不知其恶也。”阳子曰：“弟子记之，行贤而去自
贤之行，安往而不爱哉？”

《韩子说林篇》：鸱夷子皮事田成子。田成子去齐，走而
之燕，鸱夷子皮负传而从至望邑，子皮曰：“子独不闻
涸泽之蛇乎？涸泽蛇将徙，有小蛇谓大蛇曰：‘子行而
我随之，人以为蛇之行者耳，必有杀。子不如相衔负
我以行，人必以我为神君也。今子美而我恶，以子为
我上客，千乘之君也；以子为我使者，万乘之卿也；子
不如为我舍人’！”田成子因负传而随之，至逆旅。逆旅
之君待之甚敬，因献酒肉。

温人之周，周不纳客。问之曰：“客耶？”对曰：“主人。”问其巷
人而不知也，吏因囚之。君使人问之曰：“子非周人也，
而自谓非客，何也？”对曰：“臣少也诵《诗》曰：‘普天之下，莫
非王土；率土之滨，莫非王臣’。今君天子，则我天子之
臣也。岂有为人之臣而又为之客哉？故曰：主人也。”君
使出之。

《列子·汤问篇》：“韩娥东之齐，匮粮，过雍门，鬻歌假食。既
去，而馀音绕梁欐，三日不绝，左右以其人弗去。过逆
旅，逆旅人辱之，韩娥因曼声哀哭，一里老幼悲愁垂
涕相对，三日不食。”

《战国策》：张仪之楚，贫舍人怒而欲归。张仪曰：“子必以
衣冠之敝，故欲归，待我为子见楚王。”张子见楚王南
后郑，袖以金千斤进左右。

《汉书郑当时传》：当时迁大司农，使视决河，自请治行
五日，上曰：“吾闻郑庄行千里不赍粮，治行者何也？”
《后汉书樊晔传》：晔为天水太守，道不拾遗，行旅至夜，
聚衣装道傍，曰：“以付樊公。”

《刘翊传》：翊字子相，颍川颍阴人也。家世丰产，常能周
施而不有其惠。曾行于汝南界中，有陈国张季礼远
赴师丧，遇寒冰车毁，顿滞道路。翊见而谓曰：“君慎终
赴义，行宜速达。”即下车与之，不告姓名，自策马而去。
《范式传》：式友人孔嵩辟公府之京师，道宿下亭，盗共
窃其马，寻问，知其嵩也，乃相责让曰：“孔仲山善士，岂
宜侵盗乎！”于是送马谢之。

《臧洪传》：“洪，中平末，太守张超请为功曹。时讨卤校尉
公孙瓒与大司马刘虞有隙，超乃遣洪诣虞，共谋其
难。行至河间，而值幽冀交兵，行涂阻绝，因寓于袁绍。”
《魏志胡质传》：“质子威，咸熙中官至徐州刺史。”〈注〉《晋阳
秋》曰：“威字伯虎，少有志尚，厉操清白。质之为荆州也，
威自京都省之，家贫，无车马僮仆，威自驱驴单行，拜
见父，停厩中十馀日，告归。临辞，质赐其绢一匹，为道
路粮。威每至客舍，自放驴取樵炊爨，食毕，复随旅进
道，往还如是。质帐下都督素不相识，先其将归，请假
还家，阴资装百馀里要之，因与为伴，每事佐助”经营
之。又少进饮食。行数百里。威疑之，密诱问，乃知其都
督也。因取向所赐绢答谢而遣之。

《搜神记》：吴人费季久客于楚，时道多劫，妻常忧之，季与同辈旅宿庐山下，各相问出家几时，季曰：“吾去家
已数年矣，临来与妻别，就求金钗以行，欲观其志，当
与吾否耳。得钗乃以著户楣上，临发失与，道此钗故
当在户上也。”尔夕其妻梦季曰：“吾行遇盗，死已二年，
若不信吾言，吾行时取汝钗。遂不以行，留在户楣上，
可往取之。”妻觉，揣钗得之家，遂发丧。后一年馀，季乃
归还。

《晋书阮瞻传》：“瞻常群行冒热，渴甚。逆旅有井，众人竞
趋之，瞻独逡巡在后，须饮者毕，乃进。其夷退无竞如
此。”

《桑虞传》：虞常行，寄宿逆旅，同宿客失脯，疑虞为盗，虞
默然无言，便解衣偿之。主人曰：“此舍数失鱼肉鸡鸭，
多是孤狸偷去，君何以疑人？”乃将脯主至山冢间寻
求，果得之。客求还衣，虞投之不顾。

《周书庾信传》：“梁元帝即位，信来聘于我，属大军南讨，
遂留长安。陈氏与朝廷通好，南北流寓之人，各许还
其旧国。陈氏乃请王褎及信等十数人，高祖唯放王
克、殷不害等，信及褎并留而不遣。寻征为司宗中大
夫。信虽位望通显，常有乡国之思，乃作《哀江南赋》以
致其意云。”

《隋书郎茂传》：“恒山赞治王文同与茂有隙，奏茂朋党，
徙且末郡。茂怡然受命，不以为忧。在途作《登垄赋》以
自慰。”

《唐书马周传》：“周武德中，补州助教，不治事。刺史达奚
恕数咎让，周乃去客密州。赵仁本高其才，厚以装，使
入关，留客汴，为浚仪令崔贤所辱，遂感激而西，舍新
丰逆旅，主人不之顾，周命酒一斗八升，悠然独酌，众
异之。”

《杨再思传》：“再思至京师，舍逆旅。有盗窃其衣囊，再思
遇之，盗窘，谢再思曰：‘尔贫苦，故至此。囊中檄无所事，
幸留它物，可持去’。”初不为人言，但假贷以还。

晁采清课杜子美《促织》微细哀音动人之作，初谓偶
然，及入豫章，都城秋凉作客，四壁寒蛩，而“一灯荧荧，
忆悬藜夜话，白云舍冷”，不胜凄然。乃知此老体物之
妙，造境愈淡，造语弥精。

《唐国史补》：“熊执易应举，道中秋雨泥潦，逆旅有人同
宿而屡叹息者，问之，乃尧山令樊泽。将赴制举，驴劣
不能进。执易乃辍所乘马并囊中缣帛悉与泽，以遂
其往。诘朝，执易乃东归。”

渑池道中，有车载瓦瓮，塞于隘路。属天寒，冰雪峻滑，
进退不得。日向暮，官私客旅群队，铃铎数千，罗拥在
后，无可奈何。有客刘颇者，扬鞭而至，问曰：“‘车中瓮直
几钱’？答曰：‘七八千’。”颇开囊取缣，立偿之，命僮仆登车，
断其结络，悉推瓮于崖下。须臾车轻得进，群噪而前。
《北梦琐言》：“唐罗员外衮，成都临邛人。应进士举，文学”
优赡，操尚甚高。唐大顺中策名，不归故乡。时属丧乱，
朝廷多故，契阔兵难，备历饥寒。蜀先主致书于翰林
令狐学士，与侍郎选书记一员，欲以桂阳应骋。外郎
谓知己曰：“誓拥马通衢，服弊布衣，以俟外朝，无复西
归为鲁国东家丘也。”竟通朝籍，终于梁礼部员外郎。
蜀人有志者，唯外郎乎扬子云二媳亡，遗骸葬于蜀，
与夫延陵季子何相远哉？近代李频、黄匪躬皆岭表
人，频即遗其糟糠，别婚士族，黄即三十年不返乡里，
于时妻母俱在，又何心乎？

《稽神录》：杨彦伯，庐陵新淦人也，童子科及第。天福辛
酉岁赴选，至华阴，舍于逆旅。时京国多艰，朝无亲识，
选事不能如意，亦甚忧闷。会豫章郎吏姓杨，乡里旧
知，同宿，于是因教己云：“凡行旅至此，未尝不祷于天，
必获梦寐之报。纵无梦，则此店之妪亦能知方来事，
苟获一言，亦可矣。”彦伯因留一日精意以祠之。尔夕
竟无梦。既曙，店妪方迎送他客，又无所言。彦伯愈怏
怏将行，忽失所著鞋，诘责僮仆甚喧。既即路，妪乃从
而呼之曰：“少年何其喧耶？”彦伯因具道其事，妪曰：“嘻，
此即神告也。夫将行而失其鞋，则是事皆不谐矣，非
徒如此而已也。京国将有乱，当不可复振。君当百艰
备历，然足为忧也。子之爵禄皆在江”淮，官当至门下
侍郎。彦伯因思之，“江淮安得有门下侍郎？”遂行至长
安。适会大驾西幸，随至岐、陇。梁寇围城，彦伯辛苦备
至。驾既出城，彦伯逃还。吉州刺史彭珍厚遇之，累摄
县邑。伪吴平江西，复见选用，登朝至户部侍郎。会临
轩策命齐王，彦伯摄为门下侍郎行事。既受命，思“店
妪”之言，大不悦，数月遂卒。

《北梦琐言》：后唐明宗皇帝微时，随蕃将李存信巡边，
宿于雁门逆旅。逆旅媪方娠，帝至媪慢，不时具食，腹
中儿语谓母曰：“天子至，宜速具食。”声闻于外。媪异之，
遽起亲奉庖爨，敬事尢谨。帝以媪前倨后恭，诘之曰：
“公贵不可言也。”问其故，具道娠中腹语事。帝曰：“老媪
逊言，惧吾辱耳。”后果如其言。

《渑水燕谈录》：卢多逊南迁朱崖，逾岭憩一山店，店妪
举止和淑，颇能谈京华事。卢访之，妪不谓卢也，曰：“家
故汴都，累代仕族。一子事州县，卢相公违法治一事子不能奉，诬窜南方，到方周岁，尽室沦丧，独残老躯，
流落居此，意有所待。卢相欺上罔下，倚势害物，天道
昭昭，行当南窜。未亡间，庶见于此，以快宿憾尔。”因号
呼泣下。卢不待食，促驾而去。

《湘山野录》：鼎州甘泉寺介官道之侧，嘉泉也。便于漱
酌，行客未有不舍车而留者。始寇莱公南迁日，题于
东槛曰：“平仲酌泉经此，回望北阙，黯然而行。”未几，丁
晋公又过之，题于西槛曰：“谓之酌泉礼佛而去。”后范
补之讽安抚湖南，留诗于寺云：“平仲酌泉回北望，谓
之礼佛向南行。烟岚翠锁门前路，转使高僧厌宠荣。”
诗碑犹存。

《梦溪笔谈》：赵阅道为成都转运使，出行部内，惟携一
琴一鹤，坐则看鹤鼓琴。尝过青城山，遇雪，舍于逆旅，
逆旅人不知其使者也，或慢狎之，公颓然鼓琴不问。
《过庭录》：湘潭进士胡景祐好问，博学信义人也。旧与
先子相识京邑，己酉冬避地至潭，却乏馀资，行装垂
罄，胡亦困居，乃以千钱为赠曰：“某虽贫，里中有所贷，
公今流落穷途，少助行色。”先公谢其意而却之。
篷栊夜话，余夜投屯溪胡氏酒馆，馆人醉归，踉跄与
余接语，又引余袖令视其二女。二女匿笑帷中不肯
出。时于灯后闪露，偶一瞥眼，皆殊色也。女又摘琵琶，
弦唱《蔡郎歌》，断续窈袅。余襆被不能寐，知其欲为眩
乱，乃诡呼店妪寄行橐。久之，检视橐中，悉布纳草𪨗，
始寂然不复弄姿。越二日，上贾人船，有操舟健儿与
余仆语，宛转，诘之，即其二婿也。往来溪中如织，岁一
二省家，不能信宿留也。

《画墁录》：西京留台李建中博雅多艺，其子宗鲁善相
人。一年春榜，之京师，命择婿。行次任村逆旅，方就食，
有丈夫荷布囊，从驱驴，亦就食于逆旅。宗鲁一见，前
揖寒温，延之共案，询其所自，曰：“今春不第，将还洛也。”
宗鲁不复之京师，与之同归洛中。其父诘之曰：“今既
得贵婿，可复回矣。”

《清波杂志》：至和三年，刘原父敞使契丹，檀州守李翰
劳其行役。刘云：“跋涉不辞，但山路迂曲，自过长兴却
西北行六程，到柳河，方稍南行，意甚不快。”又云：“闻有
直路，自松亭关往中京才十馀程，自柳河才二百馀
里。”翰笑曰：“尽知所示。乃初踏逐修馆舍已定，至今迂
曲。”后范中济子奇出使虏，道使者由迂路以示广远，
范诘之曰：“抵云中有直道，旬日可至，何乃出此耶？”虏
情得嘿然。缘二公素精《地理》学，故毋得而欺煇。出疆
过白沟，日日行六七十里，若百馀里，穷日力方到。或
问：“今日之程行远？”答曰：“此中宿食顿，地理远近初不
定”，盖亦取夫馆舍之便。

《易经复象》：“雷在地中，《复》：先王以至日闭关，商旅不行。”
《诗经王风黍离章》：“行迈靡靡，中心摇摇。”

《大雅公刘章》：“于时庐旅。”按注：“庐，寄也；旅，宾也。”

《风俗通》：谨按《礼传》：共工之子曰修，好远游，舟车所至，
足迹所达，靡不穷览，故祀以为祖神。祖者，徂也。《诗》云：
“韩侯出祖，清酒百壶。”《左氏传》：襄公将适楚，梦周公祖
而遣之。是其事也。《诗》云：“吉日庚午。”汉家盛于午，故以
午祖也。

《泊宅编》：世言行李出《左氏》，杜预注云：“使人也。”唐李齐
翁云：“当作行使。”予以谓《史记》皋陶为大理，一本作大
李。《天官书》曰：“荧惑为李。”徐广注曰：“外则理兵，内则理
政。”又黄帝有《李法》一篇，颜师古注曰：“李者，法官之号，
总兵刑政。故其书曰李法。”则李与理其义自通。盖人
将有行，必先治装，如孟子之言治任，郑当时之言治
行皆治装之意，然则李亦治也，今以行李名装，何为
不可？

《缃素杂记》：《周礼》：“太驭掌王玉路以祀及祀軷。”注云：“軷
祀者，封土象山于路侧，以刍棘柏为神主，祭之，以车
轹軷而去。”《诗》云：“取羝以軷。祖道之礼。”盖封土为軷坛
也。《汉·疏广传》云：“公卿大夫、故人、邑子，设祖道供张东
都门外。”注云：“祖道，饯行也。”供，居共反。张，竹亮反。《刘屈
牦传》云：“丞相为祖道送至渭桥。”又《景十三王传》云：“荣
行祖于江陵北门。”注云：“祖者，送行之祭，因设燕饮焉。”
颜师古曰：“祖者，送行之祭，因享饮也。昔黄帝之子累
祖好远游，而死于道，故后人以为行神也。”又《后汉·荀
彧传》云：“彧死，帝哭之祖日，为之废燕乐。”注云：“祖者，谓
祭祖神之日，因为燕乐也。”应劭《风俗通》曰：“按《礼传》云：
‘共工氏之子曰修，好远游，舟车所至’”，足迹所达，靡不
穷览，故祀以为祖神。汉以午日祖。又按《字说》，祖从示
从且，后所事神，方来有继。行神谓之祖者，祭于行始，
方来有继之意。余按，《左氏传》云：“五行之官，是谓五官，
实列受氏姓，封为上公，祀为贵神；重为勾芒，该为蓐
收、修及熙为元冥，犁为祝融，勾龙为后土。”盖祭必有
神以主之，故祖祭必用一神以为祖神也。所谓“方来
有继”者，特言其意义如此耳。然《陈宠传》注云：“昔共工之子好游，岁终死为祖神。”《荀彧传》注云：“共工氏之子
曰修，好远游，故祀以为祖神。”而颜氏又云：“昔黄帝之
子累祖，好远游，而死于道，故后人以为行神。”三家之
论，自不同如此。

《贵耳集》：唐李颀诗云：“远客坐长夜，雨声孤寺秋。请量
东海水，看取浅深愁。”且客远在秋暮投孤村古寺中，
夜长不能寝，起坐凄恻而闻雨声，其为一时襟抱，以
海喻愁，非过语也。

《彦周诗话》：司马公讳池，仁庙朝待制温国文正公之
父也。作《行色》诗云：“冷于波水淡于秋，远陌初穷见渡
头。赖得丹青无画处，画成应遣一生愁。”

《檐曝偶谈》“记得离家日，尊亲嘱付言。逢桥须下马，过
渡莫争先。雨宿宜防夜，鸡鸣更相天。若能依此语，行
路免迍邅。”此征途药石之言。

《资暇录》：今见将首途者，多云“车马有行色。”按《庄子》称
柳下季逢夫子自盗跖所回，云此也。意者以其车有
尘而马意殆，今有涉远而来者，用此宜矣。

《群碎录》：“行李《左传》”，“李”本作古文“使”字。宋方勺云：
“按黄帝有《李法》一篇。”师古曰：“李者，法官之号，李与理
通，人将行先治装也。